Vrystaat Landbou vereer uitblinkers op jaarkongres | Netwerk24
Vrystaat Landbou vereer uitblinkers op jaarkongres
Deur Maricelle Botha 31 Augustus 2018 05:30
Nie minder nie as 77 000 ha veld is in Januarie in die Tokologo-distrik tussen Boshof, Dealesville en Hertzogville in net ses en ’n half uur deur brande verwoes.
Die boerderygemeenskap hier het egter nie toegelaat dat die terugslag hulle onderkry nie. Met die hulp van Vrystaat Landbou (VL) is ’n noodsaaklike rampfonds op die been gebring wat boere reg oor die provinsie voortaan in tye soos dié sal bystaan.
“Daar was niks van die veld oor nie en die vee moes eet. VL het boere in ons gemeenskap ondersteun en die behoefte aan die rampfonds is geïdentifiseer. Ons is dankbaar vir die goed wat hieruit gespruit het,” sê Tania Groenewald, sekretaresse van Agri Hertzogville, wat pas deur VL aangewys is as die Landbouvereniging van die Jaar op VL se jaarlikse kongres.
Willie Weich van Streek 13 is aangewys as Vrystaat Landbou (VL) se Streekverteenwoordiger van die Jaar. Van links is Francois Wilken (president van VL), Gerhard Kriel (uitvoerende hoof van VL), Weich, Danie Minnaar (voorsitter van Senwes) en Tommie Esterhuyse, (visepresident van VL).Foto’s: Maricelle Botha
In die 18 jaar dat VL die Landbouvereniging van die Jaar aanwys, het Agri Hertzogville al nege keer met dié titel weggestap.
Agri Hertzogville het nie net in landbouverwante sake uitgeblink nie, maar ook wat betref samewerking met betrokkenes soos die polisie, munisipaliteite, landbouondernemings en regeringsdepartemente.
Werk buite die grense van ’n landbouvereniging is ook in die gemeenskap gedoen soos by skole, welsynorganisasies, plaaslike skoue en met nuwelingboere.
Groenewald meen die sukses van Agri Hertzogville lê in spanwerk tussen die bestuur, die lede en VL.
“Ons is ’n boerevereniging wat nou by ons gemeenskap betrokke is. Behalwe dat lede mekaar ondersteun, besef ons ook hoe belangrik dit op die platteland is om by die groter gemeenskap betrokke te wees. Van die goed waartoe ons verbind is, is byvoorbeeld die skoonmaak van die begraafplaas en die terrein van die plaaslike ouetehuis,” sê sy.
Agri Hertzogville is pas deur VL aangewys as die Landbouvereniging van die Jaar op VL se jaarlikse kongres. Van links is Francois Wilken (president van VL), Gerhard Kriel (uitvoerende hoof van VL), Tania Groenewald (sekretaresse van Agri Hertzogville), Marius Groenewald (voorsitter van Agri Hertzogville), Danie Minnaar (voorsitter van Senwes) en Tommie Esterhuyse, (visepresident van VL).
Die Steynsrus-distriksboerevereniging was in die tweede plek, met die Karee-boerevereniging van die Brandfort-distrik in die derde plek.
Die uitvoerende bestuur en personeel van VL het ook ’n eerbewys toegeken aan Willie Weich van Streek 13, wat Boshof, Dealesville en Hertzogville insluit, as dankbetuiging vir die uitnemende diens wat hy aan die landbougemeenskap, komitees en personeel gelewer het in sy hoedanigheid as streekverteenwoordiger.
Groenewald sê hulle as boerevereniging is ook baie trots op Weich wat altyd bereid is om die tweede myl te loop.
“Ons het vroeër vanjaar besef dat die munisipale wildkamp by Hertzogville nie water het nie. Ons het ’n plan gemaak en Willie het die saak verder gevoer.”
Francois Wilken en Tommie Esterhuyse, wat die afgelope jaar as onderskeidelik president en visepresident waargeneem het, is ook op die kongres vir ’n volgende termyn van twee jaar verkies.
Meer oor: Vrystaat Landbou (Vl) | Boshof | Dealesville | Hertzogville | Tokologo-Distrik | Uitblinkers | Landbou | Jaarkongres
Vrystaat Landbou stel nuwe hoof bekend
VS-boere ploeg só terug in gemeenskap
Verlies weens veediefstal groot